Takswaghond moet ingryp by wanbestedingErnst Roets en Johan Kruger praat Dinsdag oor AfriForum se belastingmanifes. (Foto: AfriForum) AfriForum het Dinsdag ’n belastingmanifes gepubliseer waarin hy ’n dispuut met die regering verklaar oor sy wanbesteding van die belastingbetaler se geld. Die burgerregteorganisasie meen ’n burgerlikebelastingopstand is “onafwendbaar” indien die regering se vermorsing van belastingbetalersgeld nie dringend aandag kry nie. AfriForum wil nou só ’n opstand voorkom en gaan ’n onafhanklike burgerlike sekretariaat saamstel. Die sekretariaat sal die organisasie se lede en persone wat sy manifes onderteken, verteenwoordig en sal volgens die organisasie sonder staatsinmenging funksioneer. Ernst Roets, hoof van beleid en aksie by AfriForum, sê die sekretariaat sal toesien dat die nodige stappe deur die staat gedoen word om belastinghervorming deur te voer. Die sekretariaat sal ook onder meer toesien dat die nodige strafregtelike prosesse gevolg word om korrupsie te hanteer. AfriForum eis in sy manifes – wat vandag nog aan die regering gerig sal word – dat die sekretariaat erken word as ’n wettige liggaam wat belastingbetalers verteenwoordig. Die organisasie eis ook onder meer dat pres. Cyril Ramaphosa en die toepaslike ministers met die sekretariaat vergader om die res van die eise te bespreek wat in die manifes uiteengesit word. Dit sluit in: Johan Kruger, hoof van gemeenskapsontwikkeling by AfriForum, sê die organisasie eis die erkenning van ’n burgerlikebelastingsekretariaat sodat gemeenskappe groter inspraak het in die wyse waarop belasting aangewend word. “Uiteindelik is groter inspraak en oorsig oor die aanwending van belasting en belastingoutonomie vir gemeenskappe van die belangrikste wyses waarop belastingbetalers weggekeer kan word van vorme van belastingverset.” AfriForum se manifes kan hier geteken word.